**MATERSKÁ ŠKOLA DÚBRAVY, DÚBRAVY č.114, 962 12 DETVA**

**Dodatok č. 1 k prevádzkovému poriadku materskej školy**

Dodatok č.1. sa vydáva v zmysle Opatrenia Úradu verejného zdravotníctva Slovenskej republiky č. OLP/4204/2020 zo dňa 22.05.2020 a Usmernenia hlavného hygienika Slovenskej republiky č. SOPZŠČ/4317/94825/2020 k prevádzke školských stravovacích zariadení podľa §24 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov a Rozhodnutia ministra školstva č. 2020/12033:1-A2110.

**Prevádzka materskej školy bude obnovená od 1.6. 2020**

**v čase od 7.00 hod. do 15.00 hod. (podľa potreby rodičov sa môže v mesiaci jún zmeniť)**

***Harmonogram príchodu detí do MŠ:***

Vytvorená jedna skupina detí nasledovne:

Od 1.6.2020- 8 detí

Od 8.6.2020- 10 detí

Od 15.6.2020- 11 detí

-počas mesiaca júl sa môže počet detí navýšiť, max. do 15

Deti prichádzajú do materskej školy v čase od 7.00 hod. do 8.30 hod.

* Vytvorená skupina sa nebude meniť v priebehu jedného týždňa meniť, aj keď počet detí klesne Zmenu skupiny môže riaditeľka materskej školy zvážiť v prípade nízkych počtov detí **až v nasledujúcom týždni**.
* Zamestnanci materských škôl podľa svojho uváženia a možností, zabezpečia dostatočné vzdialenosti medzi deťmi pri hrových aktivitách, vzdelávaní i oddychu.

***Organizácia a obsah predprimárneho vzdelávania***

* V závislosti od poveternostných podmienok sa prevažná väčšina aktivít s deťmi a pre deti sa organizuje v exteriéri, či už v areáli MŠ, alebo mimo neho, podľa podmienok MŠ.
* Deti sa vzdelávajú a hrajú v menších oddelených skupinkách s max. počtom 3-4 bez ohľadu na vekové zloženie skupiny detí.
* Organizácia činností pre deti je zameraná na vzdelávacie, pohybovo- relaxačné a hrové činnosti prevažne v exteriéri zariadenia a bude zabezpečená v oddelených menších skupinách podľa veku detí a charakteru činnosti pod dohľadom učiteliek.
* Pri pobyte v interiéri a v exteriéri materskej školy deti nemusia nosiť rúška.
* Materská škola do konca školského roku neorganizuje žiadne spoločné akcie – rozlúčky s deťmi, besiedky, rozlúčky so školským rokom a iné hromadné podujatia, kde dochádza k združovaniu väčšieho množstva osôb; v nevyhnutnom prípade realizuje podujatie len na úrovni skupiny a bez prítomnosti zákonných zástupcov a iných osôb, nepracujúcich v materskej škole.
* Dobrovoľná účasť detí v materskej škole, resp. nemožnosť zúčastňovať sa z dôvodu naplnenia kapacity, neumožňuje materskej škole pokračovať vo vzdelávaní podľa školského vzdelávacieho programu. Materská škola sa ale v rámci možností bude ďalej zameriavať na rozvíjanie a upevňovanie kľúčových kompetencií detí potrebných pre úspešné zvládnutie vzdelávania v základnej škole.
* Zvýšená pozornosť bude venovaná rozvíjaniu a upevňovaniu hygienických návykov - osobitne pred stravovaním a po príchode zvonku.
* Deti **nemajú povolené nosiť si do zariadenia vlastné hračky, jedlo, nápoje** a iné materiály alebo pomôcky z domáceho prostredia.

***Odpočinok detí***

* Zabezpečí sa **minimálne 1m vzdialenosť medzi ležadlami** na spanie pre deti v spálni (maximálny počet ležadiel je 10). Po dohode s rodičom môže dieťa na odpočinok odchádzať domov (v čase od 11.45 hod. –do 12.00 hod.).
* Výmena posteľnej bielizne bude **1x do týždňa** bežným spôsobom (posteľné prádlo sa bude prať, sušiť a žehliť v materskej škole- poverená upratovačka MŠ).

***Zákonný zástupca***

* Zodpovedá za dodržiavanie hygienicko – epidemiologických opatrení pri privádzaní dieťaťa do materskej školy, počas pobytu v šatňovom/vstupnom priestore materskej školy a pri odvádzaní dieťaťa z materskej školy (nosenie rúšok, dodržiavanie odstupov, dezinfekcia rúk, dodržiavanie času – max. 10 minút).
* Dodržiava pokyny riaditeľky materskej školy, ktoré upravujú podmienky materskej školy na obdobie do konca školského roku 2019/2020.
* Odovzdáva dieťa výhradne zamestnancovi, ktorý dieťa prevezme až po zmeraní teploty a na základe záveru ranného zdravotného filtra.
* Pri prvom nástupe dieťaťa do materskej školy, alebo po každom prerušení dochádzky v trvaní viac ako tri dni **predkladá písomné vyhlásenie** o tom, že dieťa neprejavuje príznaky prenosného ochorenia a nemá nariadené karanténne **opatrenie (príloha č. 2 usmernenia MŠVVaŠ).**
* Rešpektuje **zákaz** nosenia hračiek a iného materiálu alebo pomôcok z domáceho prostredia do materskej školy, stanovené riaditeľkou materskej školy.

***Ranný filter***

Zamestnanec materskej školy – učiteľka, ktorá je na poobedňajšej zmene, v prípade jej neprítomnosti upratovačka MŠ, zabezpečuje organizáciu príchodu detí a sprevádzajúcich osôb tak, aby sa zamedzilo väčšiemu počtu osôb(max.4) v šatni a dodržal čas(max. 10 minút.

* Pri príchode do zariadenia – na vstupe – bezkontaktným teplomerom zamestnanec MŠ, ktorý zabezpečuje organizáciu príchodu zmeria teplotu každého dieťaťa, sprevádzajúcej osoby aj zamestnancov MŠ.
* Ak bude nameraná zvýšená teplota **nad 37,2 °C u dieťaťa a nad 37,5 °C u** **zamestnancov**, prípadne budú ďalšie prejavy respiračného ochorenia - kašeľ, sekrécia z nosa -dieťaťu nebude umožnený vstup do zariadenia.
* Dieťa si umyje ruky bežným spôsobom pod dohľadom zamestnanca materskej školy (učiteľka z poobedňajšej zmeny alebo upratovačka), ktorý je v súlade s aktuálnymi hygienicko – epidemiologickými nariadeniami - tekutým mydlom a teplou vodou a utrie jednorazovou papierovou utierkou (neodporúča sa používanie dezinfekčných mydiel u detí do troch rokov).

***Hygienický režim v MŠ***

* Poverený člen personálu (riaditeľka MŠ v jej neprítomnosti učiteľka MŠ) je povinný pravidelne sledovať zdravotný stav detí a zamestnancov, zdržujúcich sa v zariadení so zameraním na príznaky respiračného ochorenia *(zvýšená teplota nad 37,2 °C u detí a nad 37,5 °C u zamestnancov, kašeľ, sekrécia z nosa*).
* V prípade, ak sa prejavia príznaky ochorenia počas pobytu v zariadení, zamestnanci zariadenia okamžite izolujú dieťa od ostatných detí, kontaktujú sprevádzajúcu osobu a odovzdajú jej dieťa pred vstupom do zariadenia. Po zistení príznakov je rodič povinný nechať dieťa doma najmenej 48h. V prípade pretrvávajúcich ťažkostí (sekrécia, kašeľ) je rodič povinný telefonicky kontaktovať príslušného lekára praktickej starostlivosti o deti a dorast, ktorý rozhodne o ďalšom postupe.
* V každej dennej miestnosti a spálni zamestnanci zabezpečia pravidelné vetranie.
* Zamestnanci zariadenia sa počas prevádzky v interiéri a exteriéri zariadenia pohybujú s vhodne prekrytými hornými dýchacími cestami (rúško, šál, šatka) **dobrovoľne**, ale v kontakte s inou osobou (napr. osoba sprevádzajúca dieťa) komunikujú **povinne s** **vhodne prekrytými hornými dýchacími cestami** (rúško, šál, šatka); toto opatrenie sa nevzťahuje na deti, ktoré nemusia mať prekrytú tvár.
* V MŠ sa neorganizujú v čase mimoriadnej situácie žiadne spoločenské akcie a iné hromadné podujatia, pri ktorých dochádza k združovaniu väčšieho počtu osôb.
* **Neodporúča sa umývať zuby**, používať zubné kefky a zubné pasty.

**Odporúča sa** nepoužívať textilné uteráky, ale jednorazové papierové utierky a používať dezinfekčné prostriedky tak, aby boli vhodné na ruky, na kontaktné plochy, na podlahy, záchody atď. (Podľa etikety a návodu na použitie.)

***Stravovanie***

* Stravovanie bude zabezpečené štandardným spôsobom, so zvýšenou mierou na dodržiavanie bežných hygienických pravidiel.
* Pred podávaním stravy si každé dieťa a zamestnanec dôkladne umyje ruky.
* Výdaj jedla je potrebné uskutočniť do 3 hodín od jeho prípravy.
* Stravovanie je v miestnosti, kde sa skupina zdržuje počas dňa.

***Personálne zabezpečenie prevádzky materskej školy***

Výchovno-vzdelávaciu činnosť zabezpečujú pedagogickí zamestnanci, ktorí nepatria do rizikovej skupiny z hľadiska ohrozenia ochorením COVID-19.

Ostatné činnosti v materskej škole (stravovanie, upratovanie) zabezpečia nepedagogickí zamestnanci, ktorí nepatria do rizikovej skupiny z hľadiska ohrozenia ochorením COVID-19.

V prípade, že zamestnanec z rizikovej skupiny začne vykonávať prácu na pracovisku, vyznačí túto skutočnosť v dotazníku o zdravotnom stave pred návratom do zamestnania.

Pokiaľ pedagogický alebo nepedagogický zamestnanec žije v spoločnej domácnosti s osobou chorou na COVID-19, alebo podozrivou z ochorenia COVID-19, alebo bol s takouto osobou v kontakte, alebo v jeho blízkej rodine, s ktorou je v styku, alebo je niektorý príslušník rodiny v karanténe, je povinný bezodkladne oznámiť túto skutočnosť zamestnávateľovi.

K rizikovým skupinám patria:

Tehotné ženy

Osoby staršie ako 60 rokov

Osoby s pridruženými chronickými chorobami a s oslabenou imunitou (s cukrovkou, kardiovaskulárnym ochorením, chronickou respiračnou chorobou alebo s imunodeficientným syndrómom).

***Sprevádzajúce osoby***

Pri ceste do materskej školy sa sprevádzajúce osoby a deti riadia opatreniami ÚVZ SR a pokynmi RÚVZ - dodržiavajú minimálnu vzájomnú vzdialenosť medzi osobami, v prípade ich zvýšenej koncentrácie pred zariadením, dodržiavajú vzájomný odstup minimálne 2metre, všetky osoby (okrem detí) sú povinné mať prekryté horné dýchacie cesty (rúško, šál, šatka).

* Do priestorov školy je zakázané vstupovať cudzím osobám.
* Vstupovať s dieťaťom do šatne zariadenia je možné **iba jednej sprevádzajúcej osobe.**
* Celkový čas zdržiavania sa osôb sprevádzajúcich deti do materskej školy vo vonkajších a vnútorných priestoroch materskej školy **nesmie presiahnuť 10 minút.**
* Sprevádzajúca osoba sa v priestoroch materskej školy pohybuje vždy v rúšku resp. v súlade s aktuálnymi hygienicko–epidemiologickými nariadeniami, a to hlavne za účelom odovzdania a vyzdvihnutia dieťaťa **v rámci možností bez vstupovania do šatne.**
* Sprevádzajúca osoba **zabezpečí umiestnenie rezervného rúška** svojho dieťaťa do jeho skrinky alebo na miesto na to určené zamestnancom materskej školy.
* Organizáciu pohybu osôb pred vnútornými priestormi a vo vonkajších priestoroch zabezpečí učiteľka MŠ alebo upratovačka MŠ
* Materská škola v spolupráci so zriaďovateľom zabezpečí dezinfekčný prostriedok, ktorým si všetky osoby vstupujúce do budovy vykonajú dezinfekciu rúk.

Do MŠ budú prednostne prijímané deti rodičov, ktorí pracujú v prvej línií (najmä zdravotnícky personál, zamestnanci v sociálnych službách, vojaci, policajti, hasiči, predavači, vodiči).

V prípade, ak dieťa alebo s ním v spoločnej domácnosti žijúca osoba patrí do rizikovej skupiny (napr. žije v jednej domácnosti so starým rodičom), je na zodpovednosti rodičov, aby zvážili tieto rizikové faktory a rozhodli, či dieťa bude toto zariadenie navštevovať.

V záujme zachovania bezpečnosti detí je možné dočasne obmedziť dochádzku deťom, ktorých rodičia sú na rodičovskej dovolenke, poskytujú súčasne starostlivosť dieťaťu s dlhodobo nepriaznivým zdravotným stavom, alebo sú dlhodobo nezamestnaní;

Tento prevádzkový poriadok upravuje iba tie opatrenia, ktoré sú nad rámec bežného chodu materskej školy.

S týmto prevádzkovým poriadkom rodičia boli oboznámení **na webovej adrese obce** [**www.dubravy.sk**](http://www.dubravy.sk) **a formou vytlačeného dokumentu v šatni MŠ.**

V Dúbravách, 31.05.2020 riaditeľka školy- Mgr. Iveta Stehlíková

***Poznámka: Dodatok nie je potrebné predkladať na schválenie na príslušný úrad verejného zdravotníctva, ale zariadenie ho musí mať vypracovaný pred začatím činnosti.***